Suomi halusi korostaa puolustusyhteistyötä ja sisämarkkinoiden kehittämistä.

RoomaROOMA Pääministeri Juha Sipilä (kesk.) on tyytyväinen EU-maiden johtajien allekirjoittamaan julistukseen, jossa maat sitoutuvat jatkamaan yhdessä ja samaan suuntaan seuraavien kymmenen vuoden ajan.

Julistus allekirjoitettiin Roomassa samassa salissa, jossa oli 60 vuotta aiemmin allekirjoitettu Euroopan talousyhteisön perustamissopimus kuuden valtion kesken. Yhteisö oli nykyisen EU:n edeltäjä.

Sipilän mukaan Suomi sai kolmen liuskan mittaiseen Rooman julistukseen mukaan itselleen tärkeitä tavoitteita, kuten sisämarkkinoiden ja puolustusyhteistyön kehittämisen. Julistuksen mukaan EU sitoutuu "vahvistamaan yhteistä puolustustaan" ja kehittämään puolustusteollisuuttaan nykyistä yhdentyneemmäksi.

Puolustuksen alalla on todennäköistä, että kaikki jäsenmaat eivät lähde mukaan kaikkiin hankkeisiin.

– Tietyissä asioissa voidaan mennä eri tahtia, se ei tätä yhtenäisyyttä haittaa, Sipilä sanoi allekirjoitusseremonian jälkeen.

Pääministeri korostaa EU:n saavutuksia kuten vapaata liikkuvuutta, työnhakua ja yhteistä valuuttaa. Työttömyyskin on laskenut alimmilleen yhdeksään vuoteen.

– Montaa asiaa pidetään itsestäänselvyytenä, mutta eivät ne ole aina olleet itsestäänselviä, Sipilä sanoo.

EU on laajentunut 60 vuodessa kuuden jäsenmaan yhteisöstä 28 valtion unioniksi. Seuraavaksi jäsenyyttä havittelee joukko Länsi-Balkanin valtioita, mutta uusien jäsenten ottaminen unioniin näyttää Sipilän mukaan varsin kaukaiselta.

– Nämä maat ovat hirveän kaukana kriteerien saavuttamisesta. Ei se ihan lähivuosina toteudu, Sipilä sanoi.

Jäsenyysneuvottelut ovat käynnissä Serbian, Montenegron ja Turkin kanssa. Ehdokasmaita ovat näiden lisäksi Albania, Montenegro ja Makedonia.